text:
Svimjisamband føroya hevur starvsnevndarfundi týskvøldið 21. mai var avgjørt at taka hesi 18 svimjarar út til kappingar summarið 2013.
Norðulendsk Meistarastevna fyri Ung, NMU – Rekjavík – ISL, 13. og 14. juli
Lív E. Eidesgaard, 638 fina stig í 100 frí, FM
Marius Ihlen Gardshodn, 600 fina stig í 1500 frí, FM
Ásbjørg Hjelm, 572 fina stig í 800 frí, FM
Róland Toftum, 553 fina stig í 50 frí (liðsvimjing), FM
Sólrun Kjærbo, 545 fina stig í 100 blandað, MU
Signhild Joensen, 539 fina stig í 100 rygg, MU
Barbara Debes, 528 fina stig í 50 frí, FM
Jana Thomsen, 506 fina stig í 50 frí (liðsvimjing), MU
Venjarar og ferðaleiðara: Rúni Gaardbo og Morentsa Thomsen.
NMU er í Rekjavík. Farið verður til Íslands 10. juli heimaftur 15. juli. Kappingin er 13. og 14. juli.
Evropeiskt Junior Meistarastevna, EJM – Poznan, PL, 10. – 14. juli
Óli Mortensen
Markus Pauli Joensen
Alvi Hjelm
Guðrun Mortensen
Kristina Elin Thomsen
Eyðbjørn Joensen
Ferðaleiðari: Thurid Kjærbo
Venjari: Jón Bjarnason
Fyri EJM-liðið verður arbeitt við venjingarlegu á langgeil frá uml. 30. juni til 10. juli. Nærri um hetta seinni.
Heims Meistarastevna, HM – Bacelona – ESP, 28. juli til 4. august
Birita Debes
Poula Ø. Mohr
Pál Joensen
Bartal H. Hestoy
Ferðaleiðari: Rokur í Jákupsstovu
Venjari: Kristian Martin Joensen
Fyri HM-liðið verður arbeitt við venjingarlegu á langgeil sama stað sum EJM-liðið. Nærri um hetta seinni.


c: text/html

text:
Fylgið við á tsvim.com og ssf.fo, har landsliðsvenjari og svimjisambandsformaður siga frá ferðini til Avstraliu. Eftir øllum at døma gongur tað fínt; tey hava ferðast frá fríggjakvøld til mánamorgun, við einum steðgi í Keypmannahavn har tey m.a. høvdu tíð til at venja. Nú komu tey so fram til Melbourne tíðliga mánamorgun, sum er sunnukvøld her hjá okkum.
4 thoughts on “Landsliðið komið fram til Melbourne”
-
Havi hugt eftir myndini av svimjilandsliðnum saman við Teiti. Har er okkurt, ið ikki passar, har er Jón og Palli og so eru 5 svimjarar, eru tað ikki bara 4 svimjarar í Australia?
-
Dóttir Palla er í Australia, Hon vitjar HM liði, hon er “fimti svimjarin”
REISIM
-
Ja hattar er Maria Z, hon er okkara WaterGirl her Down Under!
Annars eru fleiri foroyingar her, og nokur voru her sum Fo-Fjepparar sunnumorgun, tad var sera hugnaligt 🙂
-
Ja, nú skilji eg tað heila. Undraði meg bara yvir at 5 svimjarin, ella DownUnder WaterGirlin eisini var í landsliðsbúna.
Spurin, ið hevur fingið svar

robotstxt: allowed

filter: keep


text:
Well, ikki heilt, men Ottar og eg noyðast undir øllum umstøðum at fara um 14:30 tíðina, um vit skulu hava góða tíð til flogfarið kl 17:30. Hetta verður so síðsti postur her áðrenn vit skriva av Rhodos – um vit kunnu skriva, tí tað tykist sum um at svimjararnir ið fóru mánadagin hava torført við at finna internet.
Annars uppdagaði eg nakað ógvuliga áhugavert í gjár, at tey í samband við svimjing á Rhodos krevja skrivliga umsókn frá teimum sum vilja taka myndir á svimjistevnuni (sí síðstu síðu her). Orsøkin er at tey vilja verja tey ungu frá ‘óhóskandi’ myndatøku, sum liður í teirra ‘Child Protection Policy’. So vit mugu væl bara søkja og vóna tað besta, til at fáa myndir á hesa síðuna.
Um einki hoyrist frá okkum yvirhøvur, so verða vit tó vónandi at síggja á SVF í leypi av næstu viku 🙂


text:
Á aðalfundinum hjá Javna, sum verður 27. mai kl 15 í MBF húsinum í Havn, verður eisini val til nevndina í Spyr Meg.
Tveir nevndarlimir, Durita Strøm og Meiken S. Olsen, standa fyri vali.
Tær stilla báðar upp aftur.
Til tess at kunna um valið og møguleikan at stilla upp verða valfundir í fríttíðarklubbunum Brekkubrá, á Stíggi og í Trivna har Dánial Gram Høgnesen greiðir frá arbeiðnum í Spyr Meg og svarar spurningum.
Valfundirnir verða sum partur av tilrættaløgdu skráunum fyri frítíðarklubbarnar hesar tíðir og støð:
- Á Stíggi í Runavík, mánakvøldið 8. mai kl 19
- Í Brekkubrá í Klaksvík mánakvøldið 15. mai kl 19
- Í Trivna í Tórshavn, týskvøldið 16. mai kl 19


text:
Ikki er tað á hvørjum degi, at ein verður andliga ríkaður av yrkingasøvnum, sum teir meir viðurkendu og rótfestu rithøvundarnir ikki hava skrivað.
Fyri stuttum ummælti eg framúr góða savnið, Rót Tripp, eftir Marjuna Syderbø Kjelnæs, og nú havi eg lisið savnið, Endurtøkur, eftir Sissal Kampann. Hesar eru báðar kvinnur, men tær umboða ikki tað slagið av kvinnubókmentum, sum Carl Jóhan Jensen plagar at tosa um.
Í fjør gav Sissal út sítt fyrsta yrkingasavn, Ravnar á lkóðleyðsum flogi – yrkingar úr uppgongini. Eg ummælti savnið í fjør. Forlaið Eksil hevur givið út.
Tá ið eg keypti mær nýggja savnið, sá eg beinanvegin á forsíðuni, at her var talan um eitt áhaldandi arbeiði, og sum kanska ikki er liðugt enn. Forsíðurnar hevur beiggi Sissal, Ludvík Breckmann gjørt. Stílurin er tann sami og litirnir eru eisini teir somu.
Tá ið eg fór at blaða í savnið, hugsaði eg fyrst um savnið, Lulus sange og taler, eftir Ursulu Andkjør Olsen. Í Endurtøkum eru yrkingar, stutttekstir og eisini er ein stutttekstur skrivaður á enskum. Slíkir blendingstekstir eyðkenna skriviháttin hjá Ursulu. Stjørnurnar, ið merkja evnis- og tekstaskiftið eru eisini at finna í bókunum eftir Ursulu, og so ber ikki til at samanbera meir.
Endurtøkur. Eg hugsaði við mær sjálvum, tá ið eg las heitið, at hetta er tugt og tanlað upp gjøgnum bókmentirnar, hetta við at endurtaka og endurtøkur. Hvat nýtt er at endurtaka? Men eg fór skeivur! Tað sló meg sum torusláttur av heiðum himni, at hesar smáu endurtøkurnar, hesar jarðbundnu gerðirnar, hesar andligu og samskiftiligu endurtøkurnar eru við at doyggja burtur, og tí er tað alneyðugt at skriva tær niður.
Vit halda, at vit ikki eru nóg “kul” og “hipp”, og hvat alt hetta nýggja eitur, um vit endurtaka okkum. Stundir eru ikki til endurtøkur, tí at vit skulu alla tíðina fylgja við tí nýggja, og á tí pallinum gongur alt so mikið skjótt fyri seg at endurtekur tú teg sjálvan, verður tú ripaður av pallinum, og ikki er lætt at koma á aftur pallin.
Í yrkingasavninum, Endurtøkur, hava vit við ein eg-persón at gera, sum samskiftir við seg sjálvan og við ein Guð við edd. Eg skilji ikki rættiliga, hví Hann skal eita so, um tað er ein máti at menniskjaliggerða Guð, at draga Hann niður til jarðar, tað veit eg ikki, men eg haldi at mótsetningurin ella andstøðan hevði verið sterkari, um bara talan var um Guð og ikki Guð við edd. Eisini tí, at vit hava hvør sína ímynd av Gudi, og tí hevði verið áhugavert at fingið ímynd Sissals av Honum. Tað tekur líkasum álvarsemið úr (ó)tilverupartinum av Gudi.
Endurtøkur hava tað við sær, at tær ongantíð eru tær somu, tá ið tær verða endurtiknar. Umstøður og tíðin gera soleiðis, at endurtøkan ongantíð verður tann sama. Sjálvandi, men hetta misskilja flest fólk, men ikki Sissal. Hon brúkar endurtøkurnar rætt. Tekur tær við sær gjøgnum alt savnið og onki er tað sama aftur, tá ið tað er endurtikið. Tað smáa og tað einkla verður poetiserað og gjørt stórt.
Ryktu í allari sínu enkultheit
alt
sundur.
Í savninum verða gerandislutir, gerandistrupulleikar, gerandistankar og gerandisferðan myndir fyri tann stóra og ævinliga tilveruspurningin um, hví vit eru til og hvussu vit eru til og hvat vit kunnu brúkast til.
Savnið hevur eina sjáldsama góða rútmu. Endurtøkurnar í yrkingunum eru ótrúliga rútmiskar og passa væl saman. Eg havi sjálvur verið so mikið heldigur, at eg havi hoyrt Sissal lisið upp sínar yrkingar, og eg hoyri rødd hennara gjøgnum yrkingarnar. Tað er tá ein yrkjari kann breggja sær av at hava eina rødd, sum er egin.
Tað einasta, sum eg haldi skemmir savnið, er brotið, har Sissal kjakast við seg sjálvan um málið, og hvat sigast kann. Eg haldi, (hóast hetta er eitt kjak, ið verður endurtikið óneyðuga nógv) at kjakið peikar úr yrkingasavninum, vil ikki spæla við restina av innihaldinum og endurtøkunum. Kanska haldi eg tað, tí at eg eri ósamdur við úttalilsunum. Eitt er vist, at tað er lítið poetiskt at skriva, um tað er rættari at skriva komplicerað (við c) ella innviklað ella torgreitt ella fløkt ella dreivað ella samansett. Slíkt hoyrir meir heima í einari viðmerking á Facebook ella á kjak.org. Serliga tí at hetta er stílbrot.
Hetta seinna savnið eftir Sissal Kampmann livir kanska ikki upp til tað fyrra, men eg haldi, at tað er ógvuliga spennandi at lesa, hvussu skaldskapurin mennist og gerst egin, og tað eru yrkingarnar hjá Sissali – egnar.
Alt er nýtt í nátt,
hugsaði eg og varnaðist,
at kaffið í koppinum var kalt.
(Og eg visti, at eg leyg.)
Tí er alt ikki bert
einfaldar
endurtøkur
av áður droymdum dreymum
hjá vilstum,
ótroyttiligum sálum,
sum leitaðu
millum húsini,
millum orðini,
millum mennsikjuni
og hjá tí,
vit kenna?
Onki annað enn endurtøkur?
(Møðist.)
Endurtøkur.
OMR


text:
Danski listargrunnurin Statens Kunstfond hevur keypt fleiri av listarverkunum hjá Jóhan Martin Christiansen. Listarverkini eru á framsýningini SPOR, sum er at síggja á Norðurbryggjuni í Keypmannahavn. Talan er um trý stór gipsverk, upplýsir skrivstovan hjá Norðurbryggjuni. Tey eru úr listarøðini Talva #1-5 (2016), og eru stoypt í gipsi og jarni við restum av eitt nú pappi, grasi, leyvi, sniglasporum, blekki og klisturbandi.
Tá Statens Kunstfond keypir listaverk, eru ávís krøv. Grunnurin sigur millum annað soleiðis um síni innkeyp:
”Tað er góðskan í framleiðsluni og tað listarliga talentið, ið er avgerandi fyri, um vit keypa eitt verk. Samstundis skulu innkeypini endurspegla eina breidd og fjølbroytni í samtíðarlistini, og verkini skullu kunna koma til sín rætt í almenna rúminum".
Framsýningin SPOR er opin hvønn dag til og við sunnudagin tann 20. august á Norðurbryggjuni í Keypmannahavn. SPOR hevur eisini verið sýnd í Listasavni Føroya í 2016.


text:
Leikarafelag Føroya
Aðalfundur 3. mai 2010 kl. 19.00 í Pæsastovu:
Fundarfrágreiðing
Orsakað av, at annar fundur var í Pæsastovu, so var fundurin ikki settur fyrr enn kl. 19.40.
Møtt vóru: Egi, Beinta, Hans, Barbara, Katarina, Páll, Ria, Súsanna og Laura.
Fundarskráin var samb. lógini.
Ad. 1: Val av orðstýrara og skrivara:
Páll varð valdur til orðstýrara og Laura til skrivara.
Ad. 2: Frágreiðing formansins um virki felagsins í farna ári:
Birita hevði forfall, tí las Súsanna formansfrágreiðingina upp.
Frágreiðingin var sum so góðkend, men viðmerkingar vóru um, at tað t.d. var ynskiligt, at fingið eina meira týðiliga mynd at, hvussu virknir limirnir hava verið, t.d. á Tjóðpallinum v.m. Framhald av hesum kjaki var flutt undir ymiskt.
Ad. 3: Framløga av roknskapi:
Páll hevði ikki havt stundir at gera roknskapin lidnan, tí var avrátt at innkalla til eykaaðalfund, í samband við komandi limafund, har roknskapurin verður framlagdur.
Ad. 4: Val av nevnd: Súsanna stendur fyri vali og ynskir ikki at verða afturvald. Í hennara stað varð Barbara vald.
Ad. 5: Val av tiltakslimi:
Hans varð valdur til tiltakslim, men við tað, at Birita tekur seg úr nevndini, kemur Hans beinleiðis í nevndina. Vit hava tískil ongan tiltakslim í nevndini hetta árið fram til næsta aðalfund. Um tað koma at standast trupulleikar av hesum, verður neyðugt við eykaaðalfundi, so tær neyðugu lógarbroytingarnar kunnu gerast, so nevndarval kann gerast í úrtíð.
Ad. 6: Val av grannskoðara: Laura stóð fyri vali, og varð afturvald.
Ad. 7: Val av umboðsráðslimi í LISA:
Páll og Jenny vóru afturvald. Viðvíkjandi hesum vali var kjakast um, hvørt rætt er, at hetta val er lagt undir aðalfundin, eins og val av umboðum í aðrar nevndir og ráð. Tískil varð nýggju nevndini álagt at fáa fullfíggja yvirlit yvir, nær umboð skulu skiftast út, so tey kunnu veljast á vanligum limafundum. Talan er t.d um umboð í: Lisu, Ráð- gevandi nevndina fyri Norðurlandahúsið, Listaleypin, NTU, NSR og Leiklistaráðið. Viðv. Leiklistaráðnum, so fáa vit boð frá Mentamálaráðnum, tá ið umboð skal veljast har.
Ad. 8: Ásetan av limagjaldi:
Samtykt varð, at limagjaldið verður óbroytt.
Ad. 9: Ymiskt:
NTU: Gunnvá fer í barnburðarfarloyvi og tekur seg tí úr nevndini í NTU. Í hennara stað varð Barbara vald. Barbara hevur longu luttikið á fundi fyri Gunnvá. Formannsfrágreiðingin: Hóast formansfrágreiðingin varð samtykt í verðandi líki, so var ynskiligt, at formansfrágreiðingin gav eina meira yvirornaða mynd av virkseminum hjá limunum, t.d. á hvørjum økjum limirnir arbeiða. Hetta var ynskiligt, serliga við atliti til viðmerkingarnar í formansfrágreiðingini frá temadegnum við Leiklistaráðið, um hvussu limirnir í Leikarafelagnum luttaka í leikverkum á Tjóðpallinum. Eisini var ynskiligt at síggja, hvussu limaskarin sær út og møguliga broytist við t.d. limatali, nýggjum- og hvílandi limum. Nýggja nevndin fekk til uppgávu at stinga út í kortið, um hetta skal vera partur av formansfrágreiðingini ella verða eitt slag av kunning á limafundum.
Tiltøk:
Fleiri uppskot vóru um, at, hóast vit eru eitt fakfelag, so kunnu vit eisini tosa meira um tann listarliga partin, hvat vit kunnu skipa fyri av tiltøkum v.m. Av ítøkiligum uppskotum vóru: Sum eitt trivnaðartiltak at skipa fyri einari ferð (studiu-, mennandi-, fakliga ferð) út í heim at vitja kend sjónleikastøð og síggja leikir, luttaka á skeiðum v.m. T.d. sum eitt listarligt tiltak endurskapað eitt slag av Café List. Fyri at eggja til skrivan av dramatikki, t.d. innan kvøldskúlaskipanina at skipa fyri einum samstarvi millum rithøvundar og sjónleikarar, hvar møguleiki er at royna tekstirnar, so hvørt teir verða skrivaðir. Ymiskt var práta aftur og fram um hetta, sum má takast upp aftur á komandi limafundum. Fundur lokin kl. 20.45.
Laura Joensen


text:
Í Vencli tíggjunda stendur ógvuliga stórfingna yrkingin “The Hollow Men” eftir amerikansk-enska yrkjaran, T. S. Eliot (1888-1965). Heitið á yrkingini er sett saman av tveimum øðrum heitum: “The Hollow Land” eftir William Morris og “The Broken Men” eftir Rudyard Kipling.
Innskriftirnar, “Mistah Kurtz – he dead” og “A penny for the Old Guy” sipa til Guy Fawkes, ið var ein av høvuðsmonnunum handan samansvørjingina, ið vanliga verður kallað “The Gunpowder Plot”, ið skuldi drepa King James 1. og alt bretska tingið í 1605.
Eliot, ið yvirlivdi bæði fyrra og seinna heimskríggj og krakkið á Wall Street í oktober í 1929, hevði ikki bara hesar tilsipingar, tá ið hann skrivaði síni verk. Hann sipaði eisini til aðrar søguliga hendingar og eisini sipaði hann til aðrar bókmentir. Tað er ikki óhugsandi, at “The Hollow Men” kann lesast í ljósinum frá stórverkinum La Divina Commedia eftir Dante Alghieri (1265-1321). Eliot tosar um “deyðans annað Ríki”, “deyðans dreymaríki” og “deyðans skýmingsríki”. Dante skrivar um trý ríki: Inferno (helviti), Purgatorio (reinsingareldurin) og Paradisio (paradís).Samanberingin er har.
Øll eru vit til tíðir sum hesir innanholaðu menninir, hesi fuglaskrímslini, ið ikki altíð eru sum tey eiga, men sum verða álopin bæði úr erva og úr neðra. Tað kann væl vera, at heimurin ferst við einum bresti, men hvørt einstakt menniskja ferst einsamalt og við eini eymkan.
Mest kenda og kanska mest endurgivna ørindi eftir Eliot er seinasta ørindi í hesi yrking:
Soleiðis ferst heimurin,
Soleiðis ferst heimurin,
Soleiðis ferst heimurin,
ikki við einum bresti men við eini eymkan.
Tá ið Eliot seinni varð spurdur um hann hevði skrivað hasa seinastu regluna eftir at amerikumenn høvdu tveitt atombumburnar yvir Hiroshima og Nagasaki, svaraði hann, at tað hevði hann ikki. “Eftir atombumbuna kunnu vit ikki tosa um eymkan, man bara tosa um brestir,” segði hann.
Teir innanholaðu menninir
Mistah Kurtz – he dead
A penny for the Old Guy
I
Vit eru teir innanholaðu menninir
Vit eru teir útstappaðu menninir
Lútandi hvør móti øðrum
Við høvdunum fullum av hoyggi. Ája!
Tá ið vit teska saman
Eru turru røddir okkara
Kvirrar og meiningsleysar
Sum vindurin í turrum deyðagrasi
Ella rottuføtur í glasbrotum
Á turra kjallaragólvinum.
Skapleysur kroppur, litleysur skuggi,
Lamd megi, læti við ongari rørslu.
Tey sum við opnum eygum
Leitaðu sær til deyðans annað Ríki
Minnast okkum – um tey yvirhøvur minnast okkum –
Ikki sum glataðar illgjørdar sálir, men bert
Sum teir innanholaðu menninir,
Teir útstappaðu menninir.
II
Eygu eg ikki tori at møta í dreymi,
Í deyðans dreymaríki
Vísa tey seg ikki:
Har eru eyguni
Sólargeislar yvir eini brotnaðari súlu,
Har er eitt sveiggjandi træ
Og røddir
Í suðandi vindinum
Fjarari og tignarligari
Enn ein bliknandi stjørna.
Latið meg ikki koma nærri
Í deyðans dreymaríki.
Latið eisini meg bera
Hesar villandi dularbúnar,
Rottufeld, krákuham, krossaðar greinar
Úti í bønum
Flyta meg eins og vindurin
Ikki nærri –
Ikki hin endaligi fundurin
Í dagssetursríkinum.
III
Hetta er tað deyða landið,
Hetta er kaktuslandið,
Her eru gudamyndirnar
Reistar, her taka tær ímóti
Bønum frá hondum teirra deyðu
Undir eini glampandi bliknandi stjørnu.
Er tað sum her
Í hinum deyðans ríki,
At vakna einsamallur
Í tí løtu tá ið vit
Skelva av eymleika.
Varrar ætlaðar at kyssa
Sum orða bønir til knústar steinar.
IV
Eyguni eru ikki her.
Her eru eingi eygu
Í hesum dali av doyggjandi stjørnum,
Í hesum tóma dali,
Hesum knústa kjafti av okkara mistu ríkjum.
Á hesum seinasta fundarstaði
Trilva vit okkum saman
Og skáka okkum undan samrøðum,
Samankomnir her á strondini við ta brúsandi ánna.
Blindir, um ikki
Eyguni vísa seg av nýggjum
Sum hin æviga stjørnan,
Margfalda rósan
Í deyðans skýmingarríki,
Hin einasta vónin
Hjá tómum monnum.
V
Vit ganga runt um ein stingandi runn,
Stingandi runn, stingandi runn,
Vit ganga runt um ein stingandi runn
Klokkan fimm á morgni…
Millum hugskotið
Og veruleikan,
Millum innskotið
Og gerðina
Fellur skuggin.
Tí Títt er Ríkið
Millum gitnaðin
Og skapanina,
Millum kensluna
Og aftursvarið
Fellur skuggin.
Lívið er so langt
Millum girndina
Og herðindi,
Millum megina
Og tilveruna,
Millum veruna
Og uppruna
Fellur skuggin.
Tí Títt er Ríkið
Tí Títt er
Lívið er
Tí Títt er
Soleiðis ferst heimurin,
Soleiðis ferst heimurin,
Soleiðis ferst heimurin,
ikki við einum bresti men við eini eymkan.
T.S.Eliot
Alexandur Kristiansen týddi
(Yrkingin stendur í Vencli tíggjunda)


text:
Símun av Skarði varð borin í heim á Skarði 3. mai 1872. Hann tók lut í fyrifallandi arbeiði og búði seg út at taka við tí festi, hann var borin til, men tað sást longu á ungum aldri, at hann hevði góðar bókligar gávur og avbera góðan hug at lesa.
Føroyski fólkaskúlin var ungur í gøtuni, og ma gekst mangan at fáa útbúgvið fólk til lærarastarvið. Í 1892 var Símun lærari við allar tríggjar skúlarnar í Kunoynni, og árið eftir leitaði hann á læraraskúla suðuri í Havn. Hetta var í mangar mátar ein vekingartíð í Føroyum, Føringafelag var stovnsett fýra á frammanundan, og Føringatíðindi komu út regluliga — Símun tók dúgliga lut í felagslívinum, og enda-málum felagsins »at fáa føroyingar sjálvbjargnar og at ganga fram í øllum lutum« tók hann fult og fast undir við.
Hann tók læraraprógv í 1896, og hendan veturin 1896/97 fór hann á Askov háskúla. Her hitti hann miðvingin Rasmus, sum var 25 ára gamal; sjálvur var Símun 24.
Um sjálva avgerðina at seta á stovn háskúla í Føroyum er henda frásøgn. Hon er tikin úr fimti ára minningarriti Føroya fólkaháskúla, sum kom út í 1949:
»Her komu teir brátt undir ávirkan av teim bestu og kunnskaparmestu monnum, ið hin danski háskúlin átti: Poul laCour, Jacob Appel, Laust Moltesen og Marius Kristensen og síðst og ikki minst fyristøðumanni skúlans, Ludvig Schrøter. Her møttu teir eisini hópi av ungdómi, bæði dreingjum og gentum, sum ætlaðu sær at vera lærarar í háskúlans tænastu; millum teirra er mest vert at nevna tveir norðmenn, Bjarte Rekdal og Odin Benum.
Símun av Skarði og Bjarte Rekdal komu at vera á sama kamari. Teir vóru báðir evnagóðir og lívligir unglingar, so her varð brátt ein vanligur fundarstaður, har Odin Benum og Rasmus Rasmussen vóru dagligir gestir. Her vóru øll umtalsevni havd á lofti og eisini háskúlamálið í Føroyum.
í Samrøðum við Bjarte Rekdal búnaðist hjá Símuni av Skarði hugsanin um at stovnseta fólkaháskúla í Føroyum, og tá hann var vissur um sína egnu støðu, bar hann hetta mál í álvara fram fyri Rasmus Rasmussen, sum tó á ongan hátt var ókunnugur við tílíka hugsan hjá sjálvum sær. Hetta var tó mikið álvarsmál og ein nýggj stevna, tí Rasmus hevði ikki higartil búgvið seg út til lærarastarv sum Símun. Hann svaraði tí aftur, at hetta mátti hann hugsa um og taka støðu til í einrúmi: »í morgin« skuldi hann koma aftur.
Tá Rasmus kom aftur morgunin eftir, sóu bæði Rekdal og Símun, at hann hevði tikið støðu fyri málinum, áður enn hann talaði. So góvu hesir báðir eldhugaðu menn hvør øðrum hond uppá at fremja málið av øllum alvi, og Bjarte Rekdal legði sína omaná.«
Frá hesum degi lá lívsleið teirra Símunar og Rasmusar saman. Teir vóru hesi árini 1896 — 98 næmingar á Askov háskúla og fóru á sumri 1898 á »Danmarks Lærerhøjskole« í Keypmannahavn at fáa sær hægri útbúgving; Símun hevði søgu sum høvuðsgrein, meðan Rasmus legði seg eftir náttúrufrøði.
Her í Keypmannahavn hittu teir ungar landsmenn, sum eins og teir vóru tjóðskaparhugaðir, menn sum Jákup Jakobsen doktara og Jákup Dahl og A. C. Evensen — og felagslívið blómaði og mundi ikki kasta lítið av sær bókmentum viðvíkjandi.
Fyri ólavsøku 1899 komu Rasmus og Símun heim til Føroya við »Smirli«, og beinanvegin fóru teir undir at fyrireika fyrsta háskúlaskeiðið, sum byrjaði fyrst í november við 16 næmingum í einum húsum á Stongunum í Klaksvík. Eitt ár seinni — í november 1900 — stóðu húsini í Føgrulíð klár at flyta inn í; her á hesum náttúrvakra staði hildu teir so skúla til 1909, tá skúlahúsini vórðu tikin niður, flutt til Havnar og sett upp aftur úti á Frælsinum.
Bæði Símun og Rasmus tóku við fullum huga undir við stevnu »Føringafelags«, og tí kann tað valla undra nakran, at teir komu at taka lut í politikki í sjálvstýrisbólkinum, tá vit fingu politiskt floksbýti á tingi í 1906. Símun sat á tingi umboðandi sjálvstýrisflokkin árini frá 1906 til 1913, og Rasmus var tingmaður — somuleiðis umboðandi sjálvstýrisflokkin - frá 1914 til 1927. Eisini í aðrar mátar tóku hesir báðir lut í samfelagsstarvi. Símun var limur í stjórn Føroya Lærarafelags, og Rasmus var við til at íbirta Føroya Fiskimannafelag, har hann var skrivari frá 1911 til 1947.
Tað er einki dulsmál, at luttøka teirra í politikki fíggjarliga kom skúlanum aftur um brekku. Tað var løgtingið, sum veita skuldi skúlanum stuðul ella viðmæla stuðli, sum møguliga kundi fáast frá statinum, og tað er søgulig sannroynd, at sambandsmenn á tingi royndu, alt teir vóru mentir, at nokta skúlanum studningin; men so góða støðu hevði skúlin tó vunnið sær millum manna, at hetta aldri eydnaðist — men avbera smátt høvdu tey tað mangan fíggjarliga.
Símun andaðist 1942 og Rasmus 1962.
Bókmentaverk:
Meðan Rasmus at kalla einki ger við at skapa í bundnum máli, er Símun av Skarði kanska kendari sum yrkjari enn sum prosaskald. Vit kundu kanska hóskandi býtt bókmentavirki Símunar upp í tveir bólkar: Týðingar fyri seg, og blaðmannaarbeiði og útgávuarbeiði fyri seg.
Týðingar hansara eru: »Víggja Glúms søga« (1920), ævintýrið Snjóhvíta« (1925), skaldsøgan »Strondin bláa« (1937) eftir íslendska høvundin Kristmann Guðmundsson og sjónleikurin »Víkingarnir á Hálogalandi« eftir norðmannin Henrik Ibsen.
Í hinum bólkinum nevna vit útgávuna av jóla- og nýggjársbók 1903-06, jónleikin »Vár« (1904), barna- og unglingablaðið »Ungu Føroyar« 1907 — 15, útgávuna av bókini »Jólasálmar og morgun- og kvøldsálmar« 1913 — saman við Jákup Dahl, og at enda blaðstjórastarv á avhaldsblaðnum »Dúgvuni« 1927-28.
Í januar mánaði 1907 kom barna-og unglingablaðið »Ungu Føroyar« út á fyrsta sinni. Utgevarar og blaðstýrarar eru vinmenninir Símun av Skarði og Símun P. úr Konoy.
Á skúlaøkinum var støðan tann, at føroyskt var ikki lærugrein. Vit hava fyrr víst á, at háskúlamenninir politiskt arbeiddu dúgliga at vinna málinum sjálvsagdan rætt — teir mundu fílast á, at ov seint gekk á rætta leið, og stigið til at geva út »Ungu Føroyar« mundi verða tikið við teirri hugsjón sum grundvølli, at skuldi móðurmálið vinna frama og koma til almenna nýtslu, so ráddi um at fáa fatur á børnunum og ungdóminum.
Blaðið kom so út fyrst hesi trý árini 1907, 1908, og 1909 eina ferð um mánaðin — Símun av Skarði var bæði tey seinastu árini einsamallur um ábyrgdina, men ymsir trupulleikar gjørdu, at steðgur kom í. Hesin steðgur vardi í fýra ár. Fjórði og fimti árgangur komu í 1914 og 1915, og so steðgaði blaðið við alla.
Tað er einki at ivast í, at fleiri, fleiri børn og ungfólk lærdu at lesa føroyskt við »Ungu Føroyum« framman fyri sær, og her vóru tey í tryggum og góðum hondum.
»Vár« — sjónleikur í fimm pørtum — kom út á fyrsta sinni í 1904. Sjálvur hevur høvundurin sagt, at tá ið hann skrivaði leikin, var tað mest til at lesa upp fyri næmingunum, tí tá var lítið til av føroyskum lesnaði.
Leikurin er ein bjartskygd, romantisk lýsing av føroyskum bygdalívi seinast í farnu øld.
Blaða vit gjøgnum Songbók Føroya Fólks finna vit 17 sangir við navni Símunar undir; tólv teirra hevur hann yrkt sjálvur, fimm hevur hann týtt. Tilsvarandi tølini í Sálmabók Føroya fólks er 25 sálmar tilsamans, sjey upprunayrktir og átjan týddir.
Av sálmunum nevna vit kenda jólasálmin »Nú ringja kirkjuklokkur so hátt« og hvítusunnusálmin »Hvítusunnudag tað var, Andin Halgi á foldum gisti«.
Í Føroya fólks finna vit minniskvæði um t.d. Magnus Heinason: »Og tað var Magnus Heinason, eitt reystmenni hann var« og um Absalon á Trøllanesi: »Gongur so í hesum heimi« við niðurlagnum »Skyggir nú sólin í líðir. / Gævi Gud, at komandi tíðir / ala baldar unglingar,/ gerast tá føroyingar fríir«. Hesir sangirnir eru báðir yrktir til kvæðalag. Vit finna eisini yrkingar um arbeiðslívið, t.d. »Komið børn og berið hoyggj« og »Og hygg nú í garðin,/ har eru tey farin/ at gera des«. Men flestu sangirnir eru um fosturland og móðurmál t.d. »Undir tungum trælaoki«, »Navnið eitt av øllum ber«, »Vit føroyingar fingu frá fornari tíð« og ikki at gloyma »Tú alfagra land mítt,/ mín dýrasta ogn!/ á vetri so randhvítt,/ á sumri við logn,/ tú tekur meg at tær/ so tætt í tín favn./ Tit oyggjar so mætar,/ Gud signi tað navn,/ sum menn tykkum góvu,/ tá teir tykkum sóu./ Ja, Gud signi Føroyar, mítt land!« sangurin, ið føroyingar tóku til sín sum tjóðsang tíðliga í hesi øldini«.
Hóast háskúlamenninir, Rasmus Rasmussen og Símun av Skarði, hava lagt ein hóp av skrivligum verkum eftir seg, upplýsandi greinum, eggjandi yrkingum og hugtak-andi lýsingum av landi, fólki og máli, so fari eg at halda, at hetta — tað skrivliga — ikki er høvuðsverk teirra í føroyskum andslívi. Heldur er høvuðsverk teirra — væl í tráð við meginregluna í háskúlahugsjónini — hitt livandi orðið: Røður, hildnar á fólkafundum, frásøgan í skúlatímanum og gerandisprátið við næmingarnar, sum leitaðu á háskúlaskeið.
Nógv, nógv ungfólk vórðu andaliga vakt á Føroya fólkaháskúla, nógv av teimum, sum settu sær spor seinni í føroyskum mentanarlívi; vit nevna Hans M. Ejdesgaard, Hans A. Djurhuus, Heðin Brú, Martin Joensen og Hans Dalsgaard.
Úr: Árni Dahl: Bókmentasøga I-III. Fannir. 1980-83.
Eitt av málunum, »Føringafelag« í Føroyum longu á stovningarfundinum setti sær fyri at fremja, var at fáa settan á stovn føroyskan fólkaháskúla.
Háskúlahugsanin var kyknað í Danmark fyrr í farnu øld, hon var í síni grund ein uppreistur móti steindeyða latínskúlanum. Har lærdi skúlin setti turra uttanatslæru og uppramsan, setti háskúlin hitt livandi orðið, samrøðuna og orðaskiftið. Har ið lærdi skúlin setti latínið og grikska og rómverska søgu, setti háskúlin móðurmálið og móðurlandssøgu.
Ikki var tað løgið, at frælslyntir føroyingar í sjúti- og áttatiárunum leitaðu sær av landi á háskúlar, og ikki var tað løgið, at her bar saman millum háskúlafólk og Føringafelagsfólk.
Teir, sum í Føroyum komu at seta háskúlahugsjónina í verk, vóru Rasmus Rasmussen og Símun av Skarði.
Kanska var ikki burturvið at byrja við spurninginum: Hví gjørdust hesir menn høvundar?
Flest øll mundu svara beinanvegin, at gávurnar mundu teir eiga, og hendan kveikjandi tjóðskapartíðin, har nærum hvør maður var yrkjari, gjørdi rest. Hetta svar er ivaleyst á beinari leið, men ein onnur orsøk eigur at verða drigin fram:
Háskúlin var fyrsti skúli, sum hevði føroyskt á tímaskránni, bæði munnligt og skrivligt, háskúlamenninir arbeiddu politiskt ídnir fyri at fáa føroyskum máli sømdir í fólkaskúlanum — sjálv lærugreinin føroyskt var eitt, annað var tað, at teir stríddust fyri, at føroysk børn skuldu læra eitt nú søgu, náttúrufrøði, landafrøði o.s.fr. á móðurmálinum. Teir sóu, at hin størsta praktiska forðingin var, at skúlabøkur og annað undirvísingartilfar ikki var til taks á føroyskum. Og niðurstøða teirra mundi vera: Hvør skal fáa okkum til vega undirvísingartilfar á føroyskum, um vit — føroyskir kennarar — ikki evna tað til sjálvir?
Hetta seinasta mugu vit hava í huga, tá vit skulu døma um bókmentavirki háskúlamanna.


text:
Í dag fær Jan Erik Holst Den Kongelige Norske Fortjenstorden av Kommandørs grad fyri at hava greitt umheiminum so væl og leingi frá um norskan film. Jan Erik, sum er pensjonistur, er fyrrverandi stjóri á Norska Filmsstovninum og hevur fyri stuttum verið í Norðurlandahúsinum og sagt frá um Selkvinnen frá 1953. Tá tók eg myndina omanfyri og hesar báðar inni hjá hjá Guðrun Haustein, sum spældi Selkvinnen.
Liv Ullmann er millum tey, ið hava skotið upp, hvør skal hava heiðursmerkið, ið verður handað í París, har Jan Erik er saman við núverandi stjóranum, Sindre Guldvog, á Cinematekfestival Evropa Cinema.
Tað var Ólavur Kongur Fimti, ið stovnaði heiðursmerkið í 1985. Tað verður handað norskum og útlendskum borgarum í løn fyri serliga virðislønarvert avrik, ið er til frama fyri norsk áhugamál.
Heiðursmerkið er ein Ólavskrossur, sum er gyltur ella úr silvuri, við einfaldari krúnu í teim fýra hornunum, við innfeldum javnarmaðum rundaðum reyðum krossi við navnamerkinum hjá Ólavi kongi fimta í miðjuni.
Eftir hátíðarligu handanina á evropisku filmstevnuni í París í dag verður klassiski norski filmurin Kasserer Jensen (Nils R. Müller 1954) vístur í umvældari útgávu. Filmurin er upptikin í Ullevål Hageby, har Jan Erik Holst býr.
Fyri myndina ovast, sum Norski Filmstovnurin brúkar í tíðindaskrivinum í dag, hevur hann lovað mær ein døgurða í Lübeck.
Eg gleði meg og sigi - til lukku, Jan Erik!


text:
Vilt tú vera við til at styrkja og menna savnsøkið í Námi? Nám sóknast eftir dugnaligum og ágrýtnum bókavørði frá 1. august 2017 í føstum starvi. Nám er stovnur undir Mentamálaráðnum. Nám veitir skúlaverkinum ymsar tænastur sum útlán av skúlatilfari, skeið, Snar, Office 365 og gevur út undirvísingartilfar. Savnið, sum bókavørðurin er partur av, vendir sær til skúlaverkið og dagstovnaøkið og er ein sýnisgluggi, har nýggjasta føroyska og útlendska undirvísingartilfarið verður víst fram til kunningar, íblástur og útlán. Í savninum eru eisini yrkisbókmentir og flokssett við fagurbókmentum á føroyskum,
donskum og enskum.
Talan er um fjølbroytt og áhugavert starv í Námi við møguleikum fyri fakligari og persónligari menning við skiftandi uppgávum.
Arbeiðsøkið fevnir um:
• Samskifta og hava avgreiðslu í savninum og umvegis telefon og teldupost.
• Skráseta nýtt tilfar.
• Skipa savnið.
• Hava ábyrgd av DantekBooking útlánsskipanini.
• Ymist annað fyrifallandi.
Vit leita eftir einum persóni, ið hevur:
• Útbúgving innan økið – skúlabókavørður ella bókavørður við góðum innliti í skúlaverkið.
• Viðkomandi royndir innan økið.
• Góðan teldukunnleika og kunnleika til mál – serliga føroyskt umframt danskt og enskt.
• Góð samstarvsevni og førleika at arbeiða sjálvstøðugt.
Setanarviðurskifti
Vit bjóða eitt sera spennandi og avbjóðandi starv við nógvum skiftandi uppgávum og við nógvum samskifti inn- og úteftir.
Starvið verður sett sambært sáttmála millum Fíggjarmálaráðið og avvarðandi fakfelag.
Umsóknir og samband
Nærri fæst at vita um starvið við at venda sær til Regin Marnersson, stjóra í Námi á tel. 555 150 ella teldupost reginm@nam.fo. Umsókn - merkt bókavørður - saman við avriti av prógvum, CV og
møguligum ummælum skal vera okkum í hendi í seinasta lagi 23. mai 2017 og skal sendast við telduposti til Regin Marnersson, stjóra, á reginm@nam.fo.


text:
Úr ymsum hornum havi eg frætt frá, tá ið oyrarbóndin við fals fekk sær hagapartin norðan fyri Lokkufelsgjógv. Tað er ein stórur hagapartur, sum, dánaður sum ein tríhyrningur, er breiður uppi við fjallið og gongur saman í kant niðri í hálvum haganum. Niðast á er ein stórur heyggjur, hvar ein tingfundur var hildin um henda hagapart; heyggjurin hevur síðani borið navnið Tingheyggjur.
Í gomlum døgum var Lokkufelsgjógv markið millum Oyrar og Eiði. Gjógvin fekk navn sítt av einum húskalli (Loki) hjá oyrarbóndanum, sum varð funnin deyður í gjónni. Orsøkin til henda tilburð kendi eingin, men gitt var, at hann mundi vera brostin saman við seyðatjóvar.
Seyður oyrarbóndans plagdi so langt aftur, sum nakar kundi hugsa, at liggja norðuri undir „Skarði undir Nøvini", og Oyrarbóndin setti sær nú fyri, at honum skuldi ognast henda hagalut.
Tá ið eigararnir av Norðskálahaganum róku seyðin hjá oyrarbóndanum út úr tí áðurnevnda hagaluti, legði oyrarbóndin sak.
Sorinskrivari Weihe í Lamba (er óivað Peder Samuelsen Weihe, og sonurin, sum umtalast, er óivað tann, ið var sorinskrivari í Hvalvík f. 1742 giftur við Anne Elsebeth Jensdatter í Hvalvík) skuldi døma í hesum máli; men av tí, at hann var bæði gamal og sjúkligur, læt hann son sín døma; men tann gamli sorinskrivarin segði við sonin, at hann skuldi geva norðskálamonnunum rætt, tí hagaparturin var teirra.
Vitnisburðurin hjá norðskálamonnum var ikki so greiður, sum hann átti at vera, og yngri Weihe vildi tí hava tríggjar av húskallum oyrarbóndans at svørja, at tann vitnisburður, fastur og greiður, sum teir góvu, var sannur.
Á Tingheyggi fullu mong hørð orð millum partarnar. Fundurin vardi frá miðjum degi og til vestur. Eiðurin skuldi so vera givin dagin eftir á miðdegi.
Dagin eftir møttu allir mans frá Norðskála og av Oyri til ta ásettu tíð á Tingheyggi. Áður enn oyrarbóndin við húskallum sínum kom út úr Oyrarhaga, bað hann menn sínar um at koyra eitt sindur av mold, mosa og grasi niður í húðarskógvarnar, og so varð gjørt.
Fundurin varð settur. Tann setti sorinskrivarin fór upp á heyggin, tók tann høga hattin av og bað um, at kvirt mátti vera, tá ið eiðurin varð lisin upp. Millum annað ljóðaði eiðurin so, at tann jørð, teir svørjandi stóðu á, var oyrarbóndans. Eiðurin varð givin, og frá teirri stund hava oyrarbøndur brúkt henda hagalut.
Anna uppi í Garði í Streymnesi, sum doyði fyri kortum, skal hava sagt, at hon frá álítandi eldri monnum hevði hoyrt, at eingin av teimum trimum húskøllum oyrarbóndans, ið svóru, skulu vera jarðaðir í vígdari jørð. Allir tríggir, men hvør sær, umkomust á sjónum.
Andreas Weihe: “Søga og søgn”, 1933


text:
André Olsen 10.01.2017 (21:12)
Kyndil vann sannførandi
Ein dystur hevur verið í kvøld í bestu hondbóltsdeildini hjá kvinnum.
Dysturin var í Klaksvík, har Stjørnan tók ímóti Kyndli.
Undan dystinum var Kyndil greiður favorittur, tí tær hava higartil í ár verið einaráðandi í kappingini saman við Neistanum.
Tað endaði eisini við einum greiðum sigri til Kyndilskvinnur í kvøld. Endaliga úrslitið av dystinum var, at Kyndil vann dystin 27-21. Í hálvleikinum var tó lítið sum bendi á ein so greiðan sigur, tí tá var Kyndil bert á odda við tveimum málum.
Hjá Kyndli í kvøld var Turið Arge stóri spælarin. Hon gjørdist toppskjútti við átta málum. Næst henni var Bára Krossteig Hansen, sum skjeyt fimm mál.
Hjá Stjørnuni gjørdist Tóra Eliasen toppskjútti. Hon skjeyt sjey mál.
Við sigrinum í kvøld er Kyndil komið ájavnt við Neistan á fyrsta plássinum á stigatalvuni. Tað tykist eingin ivi vera um, at tað vera tey bæði liðini sum seinni í ár fara at spæla FM-finalur.
Stjørnan - Kyndil 21-27 (10-12)
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Sum vit høvdu fingið frænir av í gjár, so er hend ein stór navnabroyting í teimum feløgum, sum TF-Holding hevur undir sínum regnskjóli. Í morgun varð tíðindaskriv sent miðlunum, har boðoð verður frá fleiri navnabroytingun, og tí, sum verður rópt samleikaskifti.
Í tíðindaskrivinum stendur millum annað:
"Størri kanningararbeiði varð sett í verk í fjør, og vísti marknaðarkanningin, at besta loysnin var at kalla øll feløgini í samtakinum “Betri”. Sostatt verður Tryggingarfelagið Føroyar nú Betri Trygging. Eik Banki verður Betri Banki. INNI verður Betri Heim, meðan Betri Pensjón varðveitir sítt upprunaliga navn. BETRI eru samstundis fyrstu bókstavirnir í nøvnunum hjá teimum fýra gomlu systirfeløgunum. Samstundis, sum arbeitt hevur verið við nýggjum samleika, eru kundavendu økini í ymisku feløgunum flutt saman. Fyrst varð hetta gjørt í Klaksvík í januar, síðani í Saltangará og nú í Tórshavn, har øll tey kundavendu økini hjá Betri Trygging, Betri Banka og Betri Pensjón eru savnaði á Kongabrúnni. Stáparnir hjá Betri samtakinum eru hinvegin savnaðar Yviri við Strond, sum samstundis er høvuðssætið hjá móðurfelagnum Betri P/F. Betri Heim og aðrar deildir í feløgunum verða verandi á sama stað."


text:
Dugni skúlin verður umvældur
Landsstýriskvinnan, Eyðgunn Samulsen, hevur gjørt av at seta pening av til at fara undir triðja og síðsta byggistig av Dugnaskúlanum. Triðja byggistig fevnir um at betra um búeindina og undirvísingarhølini. Samstundis verða atkomuviðurskiftini betraði og brunaviðurskiftini endaliga dagførd, so skúlin lýkur øll neyðug krøv.
Játtaðar verða 2 mió. kr. í 2018 og 2 mió. kr. í 2019 til at fremja ætlanina.
Dugna skúlin við Áir veitir endurbúgvingartilboð til vaksin, sum hava rørslutarn ella lættari persónligar, sinnisligar og ella sosialar trupulleikar.
Endamálið við skúlanum er at menna næmingar og sjálvsálit teirra, soleiðis at tey gerast betur før fyri at møta teimum avbjóðingum, sum samfelagið býður. Hetta verður gjørt við at undirvísa í fráfaringarroynd fólkaskúlans (9. ella partvíst 10. floks prógvi), og møguleiki er eisini at taka stakar lærugreinir.
Eisini er ein fyrireikingarflokkur sum undirvísir næmingum í grundleggjandi lærugreinum, soleiðis at tey gerast før fyri at fara í 9. flokk.
Skúlin hevur búdeild, har 8 pláss eru tøk, tá ið skúlin er opin. Á skúlanum er pláss fyri 18 næmingum í 9. flokki og fyri 12 næmingum í fyrireikingarflokkinum.


text:
Tey fyrstu at koyra gjøgnum Viðareiðistunnilin verða Fía Sørensen og Jógvan Thomasen, sum eru millum elstu borgararnar ávikavist Hvannasundi og Viðareiði. Saman við teimum verða Aksel Johannesen, løgmaður, Henrik Old, landsstýrismaður í samferðslumálum, og stjórin á Landsverki, Ewald Kjølbro.
Nógv verður gjørt burturúr, nú Viðareiðistunnilin letur upp. Bussar koyra frá Hotel Norð á Viðareiði til tunnilsmunnan hvannasundsmegin, har Klaksvíkar hornorkestur spælir og røður verða hildnar. Ewald Kjølbro bjóðar vælkomin, Aksel Johannesen sigur nøkur orð, og Henrik Old sker snórin.
Sum siður er, fer fylgi gjøgnum tunnilin. Rynkeby-súkklarar, ellisakfør, rennarar úr Treysti og fólk ganga ígjøgnum tunnilin. Øll eru vælkomin at renna og ganga við, siga Landsverk og Viðareiðis kommuna, ið skipa fyri.
Alment hátíðarhald verður á Hotel Norð frá klokkan 16. Borgarstjórin í Viðareiðis kommunu bjóðar vælkomin, og borðreitt verður við kaffi og køkum, eins og bólkurin Danny & the Veetos spæla í tjaldinum við hotellið.
Eftir almenna hátíðarhaldið ber til at keypa sær tunnilsbúff við undirhaldi á Hotel Norð, har Hilmar Jan Hansen og Robert Mc. Birnie undirhalda. Seinni verður tunnilsdansur við Signari á Homrum.


text:
3. minuttir um okkum
Visti tú at...
...Frelsunarherurin virkar í fleiri enn 100 londum (125)
...Frelsunarherurin sigst byrja sítt virksemi uttan fyri vertshúsið "The Blind Beggar" í London í 1867, tá William Booth í sterkari gudstrúgv og sosialari samvitsku byrjaði arbeiði í millum arbeiðsleys, alkoholmisbrúkarar og kriminell.
...Frelsunarherurin byrjaði við búnum fyri at vísa hvat vit standa fyri, verða ein vitnisburður um Guð mitt í mongdini og gera tað einklari fyri menniskju sum treingja til at taka upp samband við okkum.
...soldátar eisini hava vanlig klæði í klædnaskápunum
...bonettin, "kýsin við sløjfu", sum varð innførdur í byrjanini av virkseminum hjá Frelsunarherinum, var ein neyðugur hjálmur sum vernd móti steinum, rotnum eggum og tomatum, sum mótstøðufólk kastaðu ímóti teimum...
...tú mást anda djúpt, um tú tú skal remsa upp alt arbeiði Frelsunarherurin ger í heiminum: Fongsulsarbeiði, umsorgan fyri rúsevnismísnýtarum, kontaktsenter fyri narkomanar og alkoholikarar, rehabiliteringssenter fyri ungar rúsevnismisnýtarar, heim fyri ungar mammur, barnaheim, ellisheim, vitjunartænastu, telefon vinartænasta, útbýti av mati og klæðum, deyva- og blindaarbeiði, umframt mong fyribyrgjandi tiltøk
...Frelsunarherurin er upptikin av umhvørvinum! Fretex-Elevator er virksemi hjá Frelsunarherinum í Noregi, sum fæst við endurnýtslu av innbúgvi, klæðum, bókum, pappíri o.ø, og samstundis hjálpa menniskjum, ið hava torført við at fáa arbeiði
...Frelsunarherurin arbeiðir í millum fólk, ið eru smittaði við aids, og tiltøkini hjá Frelsunarherinum, verða mett fyrimyndarlig í altjóða høpi
...Frelsunarherurin hevur eitt stórt altjóða hjálpi apparat í sambandi við jarðskjálvta, turkur, flóð, flóttafólkatrupulleikar og aðrar neyðstøður
...Frelsunarherunin hevur egið vikublað, ið nevnist "Krigsropet", tí kampurin millum tað ónda og tað góða er veruligur.. .
...fyri at blíva soldatur í Frelsunarherinum gevur ein lyfti um at halda seg burtur frá alkohol, narkotika og tubakki, og ein tekur undir við kristnu trúarreglum Frelsunarhersins.
...fólkaháskúli Frelsunarhersins í Noreg eitur "Jeløy folkehøgskole", og bjóðar fram undirvísing á høgum støði innan tónleik, sosialfak, ítrott, edv og evning, umframt uppsetan av musikali og ex.Phil....
...soldátarnir í Frelsunarherinum eru við um tiltøk Frelsunarhersins í frítíðini, t.v.s. eftir skúla- og arbeiðstíð, og eru ikki løntir fyri tað arbeiðið sum verður gjørt
...tað eru í Føroyum 7 løntir arbeiðarar í heiltíðarstarvi í Frelsunarherinum
...tú kanst kontakta Frelsunarherin í heimstaði tínum, fyri at hoyra meira um tey tilboð sum eru júst har
...motivatiónin fyri arbeiði Frelsunarhersins er óloysiliga knýtt at eini livandi kristni trúgv. Frelsunarherurin ynskir gjøgnum bæði tað evangeliska og tað sosiala arbeiði at avmynda Jesu kærleika.


text:
Mikudagin var Ófráboðaðir fyrispuningar í løgtinginum. Sonja Jógvansdóttir spurdu um eina skipan við kannabis
Sonja Jógvansdóttir: Spurningur til Sirið Stenberg landsstýriskvinnu í Heilsumálum, og hann snýr seg um at landsstýriskvinnan hevur nakrar ætlanir um at koma í løgtingið við uppskotinum um at seta í verk eina skipan við kannabis, sum heilivágsviðgerð í Føroyum.
Hin 27.oktober var hetta lógaruppskot viðgjørt í Fólkatinginum og nú liggur tað málið í nevnd og aftast í lógaruppskotinum stendur soleiðis, at lógin er ikki galdandi fyri Føroyar og Grønland, men hinvegin so hava vit ofta tá tað snýr seg um heilsu fyrst fylgt dønum. Tað serliga við hesum máli er kanska tað , at hetta er ikki komið frá læknavísindi sjálvum, men tað eru teir politisku flokkarnir í Danmark, sum hava tikið sakina í egna hendur og hava avgjørt at seta hetta í gildi og hetta er serliga vent til sum eru fongd av ryggskaðum, sclerose-sjúk, sjúklingar sum fáa kemoviðgerð, pínusjúklingar og sjúklingar við ymiskum støði av pínu, har tað er torført at geva heilivág.
Og tí spyrji eg Sirið Stenberg um hon hevur ætlanir um at seta eina líknandi skipan í verk í Føroyum.
Og soleiðis svaraði Sirið Stenberg fyrispurninginum:
-Takk fyri ein áhugaverdigan fyrispurning, sum eisini er rættiliga aktuellur. Vit hava arbeitt í eini tíð, hvussu man skal gera við hetta økið, tí tað er ongin ivi um tí hetta er nakað sum vit máa taka støðu til av tí at man Danmark hevur samtykt eina nýggja royndarskipan, og vit hava eitt stórt tal av sjúklingum, sum vit eisini senda av landinum árliga. Eg havið biðið okkara landslækna og apotekara um eitt tilmæli og hvussu teir halda at fara skal fram á føroyskar síðu og teir mæla frá at víðka tær skipanina, sum man hevur í dag, tí man hevur atgongd til at brúka nøkur produkt, og tey verða eisini brúkt í dag, men serliga móti krabbamein og sclerose, men eg kann bara siga tað at vit arbeiða enn við tí; tað er ikki endalig tikin støða. Eg eru fleiri mátar at seta slíkan skipan í verk, men tekur neyvan somu skipan í Danmark, men skal man hava onnur produktir enn man brúkar í dag og skulu tað vera fleiri ið kunnu útskriva - og tað er ein spurningur vit máa svar uppá, og vit skulu eisini hava svar uppá í mun til sjúklingar, sum fara av landinum.
Innanfyri hetta árið máa vit taka støðu, segði Sirið Stenberg, landsstýriskvinna.


text:
Orð: Kingo
Týtt: Chr. Matras
Far, verøld, far væl!
Tú nívdi nóg leingi tín knuggandi træl.
Tær byrðar, sum tú hevur grýtt mær á bak,
eg tveiti tær av mær, eg aftur tær rak,
eg skræði meg leysan, nú sál mín er leið
við fáfongd og feigð,
við fáfongd og feigð.
Hvat er so alt tað,
sum skrýðir upp heimin við glógvandi lag?
Tað eru bert skuggar og skínandi gler
tað eru bert bløðrur og glintrandi ker,
tað eru bert ísa-brot, ampar á leið,
ber fáfongd og feigð,
ber fáfongd og feigð.
Og ævi mín her,
sum ljódliga smýgur og sníkjandi fer?
Hvar er her mín stúran, mín leitandi lund,
mín harmur, mín gleði, mín hugsanargrund?
Hvat er her mítt yrki, og møði, eg beið?
Ber fáfongd og feigð,
ber fáfongd og feigð.
O, eyður á fold,
tú avgudur jarðar í skínandi mold,
tú ert tó av veraldar villandi slag,
sum veksur og skerjist og skiftist í lag,
tú ert, tó í heimi tú stórliga steig,
ber fáfongd og feigð,
ber fáfongd og feigð.
Á, heiður, hvat er?
Hvat eru tær krúnur og kransar, tú ber?
Tær øvundar trøllkonur settust á bak,
teg loynliga løstar mangt óvæntað skak!
Tú oftum har snávar, sum annar hann gleið.
Ber fáfongd og feigð,
ber fáfongd og feigð.
Holl-hugi og ást,
tú bráðreisti dreymur sum fallkomin lást,
tú eygnarivs blásari, blakandi ond,
sum túsundtals oygdur mól blindur um lond,
hvat ert tú, so sæst tú á sólar-ljós leið?
Ber fáfongd og feigð,
ber fáfongd og feigð.
Á, lystur í hold’,
sum mangan mann kysti, ið legðist í mold,
títt eldfima tundur, sum neistrar ífrá,
so mangan í ævigu logarnar brá,
tín skál sýnist hunang, men drykkjan er leið,
er fáfongd og feigð,
er fáfongd og feigð.
So far tá, far væl,
mær skal ikki sálini granda títt spæl,
tú villandi verøld, far aftur um døv,
eg søkki teg niður í gloymskunnar grøv,
mær leingist at bøta mítt harmtunga lag
á Ábrahams knæ,
á Ábrahams knæ.
Har ævinnar ár
mær røtast í eilívis dýrdfulla vár,
har skal ikki dagur við sól glíggja í,
og mánin ei marka mær niðu og ný,
har Jesus er sólin á ljómandi stað,
á Ábrahams knæ,
á Ábrahams knæ.


text:
Í ovurmorgin fer tann tiltikna ókeypis flúgvarakenningin í søguna. Atlantsflog hevur longu langt síðan boðað frá, at frá 1. september fer tað at kosta at fáa ymsar veitingar umborð – veitingar, sum hava verið ókeypis.
Øl, vín og sjussar fara at kosta, eins og tað nú fer at kosta at fáa ein bita umborð. Hinvegin verður ókeypis at fáa vatn, sodavatn og djús, eins og Atlantsflog bjóðar sínum ferðafólkum ein kaffi- ella temunn.
Men hvussu verður nú við prísinum. Dimma.fo hevur kagað í sølufaldaran. Ein vanlig øl fer at kosta 20 krónur. Ein lítil fløska av víni fer at kosta millum 25 og 35 krónur, alt eftir slagi. Og so er tað flúgvarasjussurin, sum fer at kosta 25 krónur.
Skalt tú hava okkurt at eta á ferðini, kostar tað ymiskt alt eftir, hvat tú vilt hava. Ein morgunmatur á ferðini til Danmarkar kostar 45 krónur, smyrjibreyð kosta 65, barnamatskrá 30 krónur og laksasalat 50 krónur.
Á Norðurleiðunum, tað eru Edinburgh, Reykjavík og Bergen ber til at fáa eina rugflís fyri 45 krónur og barnamatskrá fyri 30 krónur.
Spurningurin er so, hvussu tað verður móttikið av ferðafólkunum, at tey skulu bíleggja og rinda fyri matin umborð. Tað fæst at vita frá hósdegnum 1. september.
Faldarin við prísum umborð sæst her


text:
Musikkskúlin er raðfestur so frammalaga, at vit í løtuni arbeiða við at snikka seinastu smálutirnar til. Okkara umsiting er við at granska smálutirnar í detailprosjektinum, og so verður klárt at bjóða skúlan út. Eg rokni við, at skúlin verður boðin út um mánaðarskiftið.
Men tað er rætt og slætt ósatt, tá Jógvan Arge førir fram, at "at 100-tals børn og ung við góðum tónleikagávum og teirra lærarar ikki fáa betri umstøður". Jógvan Arge veit væl frá arbeiði í mentamálanevndini, at bíðilistin als ikki er so stórur og at skúlin júst hevur fingið nýggja upptøkureglugerð og tilmeldingarskipan.
Veruleikin er haraftrat, at bygging av musikkskúlanum einki hevur við bíðilistan at gera, ella sagt øvugt: bíðilistin verður ikki burtur, um og tá musikkskúlin verður bygdur.
Um bíðilistin skal burtur, so mugu setast fleiri lærarar, tað merkir, at tað er raksturin hjá kommununi og Mentamálaráðnum, ið skal tryggja, at fleiri børn fáa lut í musikkskúlaundirvísingini.
Og tá Mentamálaráðið hevur lagt lok á raksturin, tað vil siga ikki økir virksemið, so verður trupulleikin bara verandi, við ella uttan nýggjan skúla, væl at merkja, um ikki kommunan sjálvboðið skal átaka sær allan útreiðsluvøksturin.
Vit hava sett pening av til Musikkskúlan seinastu árini, og í verandi fíggjarætlan - sum Jógvan Arge heldur ikki atkvøddi fyri - eru avsettar 10 miljónir aftrat. Tað merkir, at vit longu sum er hava helmingin av kostnaðinum tøkan.
Fáur lýgur meira enn helvtina. Men Jógvan Arge veit betur og átti tí at hildið seg til sannleikan.


text:
Palle Nielsen og Jytte Rex gera klárt til filmsupptøku
Palle Nielsen (1920-2000) er millum fremstu teknarar og grafikarar í okkara tíð.
Palle Nielsen - mig skal intet fattes er listafólkafilmur, sum Steinbrá vísir í biografinum hjá Norðoya Sparikassa í Miðlon hósdagin 9. juni 2011 kl 17:00.
Heitið á filminum er tikið úr Sálmi 23.
Leikstjórin, Jytte Rex, sigur at filmurin, sum hon gjørdi lidnan í 2002, er ein roynd at ferðast inn í eitt spennandi listarligt umhvørvi við einum varisligum ferðaleiðara, ið er júst Palle Nielsen. Seinastu upptøkurnar, har hann er við, eru gjørdar ein mánað innan hann doyði í 2000. Filmurin Palle Nielsen - mig skal intet fattes varir 56 minuttir. Filmurin hevur í Danmark vunnið Robert virðislønina og fekk í 2002 virðisløn sum besti heimildarfilmur.
Limir í Steinbrá kunnnu heinta ókeypis atgongumerki til listafólkafilmin í Steinprenti á Skálatrøð í Havn. Atgongumerkið gjørdi Fríða Matras Brekku á frálipp hjá Mariusi Olsen í Steinprenti.


text:
Marine Harvest tvífaldar umsetningin í Føroyum eftir einum ári
261 milljónir krónur. Hetta er vøksturin í umsetningi hjá P/f Marine Harvest Faroes í 2014. Tað er ein sera stór framgongd, tá hugsað verður um, at samlaði umsetningurin í 2013 var 266 milljónir.
Við hesum megnaði P/f Marine Harvest Faroes at tvífalda umsetningin eftir bert einum ári frá 2013 til 2014 og náa einum samlaðum umsetningi uppá 527 milljónir krónur í 2014.
At umsetningurin vaks, gjørdi eisini at meira lá eftir, tí bruttovinningurin hækkaði við 70 milljónum krónum úr 107 milljónum krónum í 2013 upp í 177 milljónir krónur í 2014.
Lønarkostnaðurin stóð í stað á útvið 18 milljónum krónum, so endaliga ársúrslitið áðrenn skatt náddi uppá 156 milljónir krónur. Hetta er meir enn felagið hevur tjent tey trý árini frammanundan í 2011, 2012 og 2013, tá samlaða avlopið varð 143 milljónir krónur áðrenn skatt.
Harvið er talan um eitt veruligt rekordár hjá P/f Marine Harvest Faroes, raksturin hevur verið avbera góður, uttan at útreiðslustøðið er hækkað.
Felagið er eisini sera væl fyri fíggjarliga. Eingin bankaskuld og 21 milljónir krónur á bók, og ein solititet uppá 74 prosent talar fyri seg.
68 starvsfólk eru í starvi hjá P/f Marine Harvest Faroes.
Hans Jákup Mikkelsen er stjóri í felagnum. Tað hevur hann verið seinastu fýra árini.


text:
Vetrarráð
1. Trygdarbelti
Tryggja tær, at øll í bilinum eru rætt íbundin við trygdarbelti. Trygdarbeltið má ikki liggja undir arminum, og mjadnabeltið skal liggja um mjadnarnar – ikki um búkin. Farið úr tjúkkum jakkum, so beltið liggur so tætt at kroppinum, sum til ber, og stramma beltið væl. Minst til, at Trygdarútgerð eigur at verða brúkt rætt, um hon skal veita røttu trygdina. Tryggja eisini djór í bilinum.
2. Koyr varliga
Fylg ferðsluni og verð ikki strongd/ur. Yvirhála ikki óneyðugt. Tíðin, tú sparir er ógvuliga avmarkað.
3. Bremsulongd
Koyrir tú í hálku, skalt tú halda ferðini undir hámarkinum. Tað tekur eitt gott sekund frá tí, tú varnast ein vanda, til tú trýstir á bremsuna. Koyrir tú 80 km/t, flytir bilurin seg 24 metrar hesa lítlu løtuna. Á turrum asfalti er bremsulongdin 32 metrar við 80 km/t. Í hálku er bremsulongdin fýra ferðir so long - 128 metrar. Ivast tú í undirlagnum, kanst tú royna at bremsa við heilt lítlari ferð fyri at kanna, hvussu hált tað er.
4. Halt fjarstøðu
Halt góða fjarstøðu til bilin frammanfyri. Minst til, at bremsulongdin í kava er minst dupult so long sum á turrum asfalti. Laga ferðina til umstøðurnar og gev týðilig tekin, so onnur síggja, hvat og hvagar tú ætlar tær. Blinka í góðari tíð, so bilførarin aftanfyri fær lagað koyringina eftir tí.
5. Fartelefon
Hav eina lødda fartelefon við tær.
6. Fullfermdur bilur
Koyrieginleikarnir hjá bilinum broytast, tá hann er fullfermdur við viðføri ella øðrum. Koyrir tú í hálku og við nógvari ferð í fullfermdum bili, kann vera ringt at hava tamarhald á bilinum. Legg tyngstu lutirnar niðast og helst langt fram í viðførisrúminum. Les um at tryggja viðførið.
7. Leysir lutir
Leysir lutir kunnu verða drepandi vápn við bráðsteðgi. Ein lutur, sum vigar 2 kilo, vigar við 70 km/t í bráðsteðgi 110 kilo. Tí skalt tú ongantíð hava leysar lutir í ferðafólkarúminum.
8. Ávaringartríkantur og endurskinsvestur
Lat ávaringartríkantin vera lætt atkomuligan, gjarna í lummanum aftan fyri førarasetrið. So er lætt at sleppa til hann, skuldi tú verið árend/ur aftanífrá, og viðførisrúmið verið blokerað. Minst til endurskinsvestin, tá tú fert úr bilinum, serliga tá sýnið er vánaligt.
9. Tendra ávaringarljósini
Tendra ávaringarljósini, um neyðugt er at steðga, so onnur síggja, at bilurin stendur stillur.
10. Teppi
Hav eitt teppi liggjandi í bilinum. Verður bilurin fastur í kavanum, er gott at halda seg heita/n, til hjálpin kemur fram


text:
Vit sóknast eftir dugnaligum og eldhugaðum sølufólki til byggimarknaðin í XL-BYG TÓRSHAVN.
Vit bjóða
Eitt starv í eini framkomnari fyritøku, har vit við at seta tænastu og góðsku í hásæti virka í einum spennandi og vaksandi virkisøki innan handil.
Tú kemur at virka í einum vælvirkandi toymi av starvsfólki, sum seta tænastuna og gott arbeiðsumhvørvi í hásæti.
Starvið Inniber, at tú sleppur at royna teg innan ymsu vøruøkini, ið eru at finna í byggimarknaðinum hjá okkum.
Í tøttum samstarvi við starvsfelagar tínar verða høvuðsuppgávurnar hjá tær hesar:
Vit vænta
At tú ert málsøkin, røkin, setur kundatænastu í fremstu røð, og hevur evni og viljan at verða ein virkin luttakari millum dugnaligar starvsfelagar.
Tú fært
Eitt spennandi starv, har tú kanst menna tíni evni innan sølu og tænastu á einum stórum og virknum arbeiðsplássi.
Løn og setanartreytir verða sambært avtalu.
Umsókn
Um tú hevur áhuga í at starvast hjá okkum, so send okkum eina umsókn til: xlt@xlt.fo viðmerk umsókn.
Ella til: XL-BYG TÓRSHAVN, Heykavegur 4, Boks 3038 110 Tórshavn.
Umsóknir skulu verða okkum í hendi í seinasta lagi mánadagin 22. januar 2018.
XL-BYG TÓRSHAVN Heykavegur 4 Boks 3038 110 Tórshavn xlt@xlt.fo Tel: 350 500


text:
Fiskimálaráðið er komið fram á, at norska skipasmiðjan Simek ikki lýkur spesifikasjónskrøvini, ið vórðu sett til byggingina av nýggja havrannsóknarskipinum. Tí er Fiskimálaráðið nú farið undir samráðingar við føroysku skipasmiðjuna Mest um at byggja skipið.
Tá tilboðini vórðu latin upp í desember vísti tað seg, at tilboðið hjá Simek upp á 212 milliónir krónur var meira enn 50 milliónir krónur bíligari enn hinar báðar skipasmiðjurnar, sum lótu tilboð inn. Mest kundi gera arbeiðið fyri 264 milliónir og norska Vard í Ålesund fyri 267 milliónir.
Fiskimálaráðið boðar í dag í tíðindaskrivi frá, at Simek nú hevur boðað frá, at um øll krøvini í spesifikatiónunum skulu uppfyllast, fer tað at hava við sær ”týðadi meirkostna”, og at tilboðsprísurin tí ikki longur stendur við.
Bygginevndin hevur tí mælt landsstýrismanninum til at fara undir samráðingar við næsta tilboðsgeva í staðin, sum er Mest. Samráðingarnar við føroysku skipasmiðnuna eru treytaðar av, at Løgtingið er sinnað at hækka játtanina í verklagslógini úr teimum upprunaligu 215 milliónum krrónum, tí tilboðið frá Mest ljóðaði upp á 264,1 milliónir krónur.
Málið hevur verið fyri á landsstýrisfundi, og landsstýrismaðurin í fiskivinnumálum hevur fingið undirtøku fyri at bera uppskot í Løgtingið um at hækka játtanina í verklagslógini.
Landsstýrismaðurin fegnast um, at føroyskar skipasmiðjur eru kappingarførar við skipasmiðjur í grannalondunum. Hann fegnast eisini um, at loksins verður eitt nýtt havrannsóknarskip bygt, sum kann avloysa Magnus Heinason, ið hevur tænt fyri seg. Nýggja skipið verður minni enn havrannsóknarskip vanliga eru, men er tøkniliga á støði við skipini, sum grannalond okkara brúka til havrannsóknir.
Málið hevur alla tíðina verið, at nýggja skipið ikki skal vera dýrari at reka enn Magnus Heinason. Hetta mál er rokkið. Nýggja skipið kemur at hava sama manningartal, og við somu sigliferð brennir nýggja skipið væl minni enn Magnus Heinason, hóast skipið hevur væl størri motororku.


text:
Bjarging
Atlantic Helicopters hevur eina tyrlu við manning standandi á varðhaldi alt samdøgrið 365 dagar um árið til leiting, bjarging og sjúkraflutning.
Tyrlan er serliga útgjørd til hetta endamálið.
Leiting og bjarging eru landsuppgáva, men Fiskimálaráðið, ið umsitur málsøkið, hevur gjørt avtalu við Atlantic Helicopters at taka sær av hesi uppgávu.
Atlantic Helicopers hevur eisini havt sáttmálar við tey oljufeløg, ið hava borað á føroyskum øki, um at taka sær av sjúkraflutningum og annars at vera til reiðar at veita hjálp, skuldi hon verið fyri neyðini.
Manningin hevur hvørja viku venjingar í bjarging á landi og sjógvi og hevur uppbygt eitt væl virkandi og dugnaligt bjargingarlið við áralongum royndum í hesi serligu tænastu.
Eru spurningar hesum viðvíkjandi, setið tykkum so í samband við okkum.


text:
Tíðir broytast og tørvir broytast.
Seinastu tíðina hevur nógv verið kjakast um einsamallar uppihaldarar, um hvussu korini hjá hesum samfelagsbólki ikki eru nøktandi í samfelagnum í dag.
Hetta eru vit í Fólkaflokkinum samd um at broyta, og verður hetta eitt tað fyrsta vit fara at gera, tá flokkurin er komin í samgongu eftir valið.
Ein møguleiki hevði verið at gjørt okkurt við upphæddirnar, ið latið verður í barnagjaldi, tá foreldrini at barni ikki búgva saman.
Búgva foreldrini at barninum ikki saman, eigur tann ið ikki hevur barnið búgvandi, at gjalda hinum foreldrinum barnagjald til. Einligi forsyrgjarin fær í dag 1083 kr. um mánaðin frá hinum partinum í barnapengum, og er hetta tilsamans 12.996 kr. um árið. Hin parturin hevur møguleikan gjøgnum ríkisumboðið, at fáa endurgoldið helvtina av barnapeninginum, um søkt verður um tað. Einligi forsyrgjarin skal við barnapeninginum, barnafrádrátti triðja hvønn mánaða og sínu egnu inntøku, klára at gjalda fyri bústaðarleigu, stovnar, mat, klæðir, og annað, ið krevst at forsyrgja einum barni.
Upphæddin, ið einligi forsyrgjarin móttekur frá hinum partinum, er ofta ikki nøktandi hjá barninum, av tí at upphæddin er so lág, og bústaður, matur, klæði og annað tilsamans, er sera kostnaðarmikið.
Tí siga vit í Fólkaflokkinum í valskrá okkara:
• Vit vilja betra umstøðurnar hjá lesandi við børnum.
• Vit vilja, at útleiging skal vera skattafrí, so tað gerst bíligari hjá ungum at leiga.
• Vit vilja leingja barnsburðarfarloyvið – og foreldrini sleppa sjálvi fult og heilt at velja býtið av barnsburðarfarloyvinum.
• Vit vilja fremja lóg um stuðul til familjur í fátækravága.
Vit í Fólkaflokkinum halda, at tíðin er komin at broyta hesi korini. Og er tað nakað ið søgan lærir okkum, so er tað at Fólkaflokkurin heldur orð.
Tí ætli eg mær at arbeiða fyri at einsamallir uppihaldarar fáa munandi betri sømdir í komandi tíðum.


text:
Tað gongur væl hjá útróðrarbátunum at fiska
10. Apr 2014 - 15:05
Útróður: Men verri er við fiskaprísunum. Prísurin á toski er farin niður ígjøgnum, tað sum bjargar...
les meir
Fær gamla litin aftur
10. Apr 2014 - 13:35
Onnur tíðindi: Línuskipið Reynsatindur, ið var seldur til eitt felag í Klaksvík fyrr í ár, hevur fingið...
les meir
Atlantsfarið á svartkjaftaveiðu
08. Apr 2014 - 17:37
Fiskiskapur: Ídnaðarskipið Atlantsfarið kom á Havnina fyrr í dag, at bunkra og tá ið tað er...
les meir
Gøtuskipini sigla inn við 7.500 tonsum
08. Apr 2014 - 12:24
Fiskiskapur: Gøtuskipini - Finnur Fríði, Tróndur í Gøtu og Jupiter - sum hava roynt tætt...
les meir
Jens Meinhard nýggjur formaður í Reiðarafelagnum fyri Farmaskip
07. Apr 2014 - 18:18
Onnur tíðindi: Reiðarafelagið fyri Farmaskip hevði hósdagin í farnu viku ársaðalfund. Fyri vali á nevndarfundinum stóðu...
les meir
Akraberg gjørt roktúr í norskum sjógvi
07. Apr 2014 - 09:57
Fiskiskapur: Akraberg fór í nátt at sigla heim við 820 tonsum av skráskornum, meginparturin er góður...
les meir
Nýggja Gitte Henning komin til Skagen
05. Apr 2014 - 13:22
Onnur tíðindi: Nýggja Gitte Henning, ið er heili 86,3 metrar lang og 17,6 metrar breið og somuleiðis...
les meir
Føroyar og Norra gjørt fiskiveiðuavtalu
27. Mar 2014 - 12:31
Fiskiskapur: Føroyar og Norra komu í gjár ásamt um eina sínámillum fiskiveiðuavtalu fyri 2014.Eftir avtaluni kunnu...
les meir
Rókur og Lerkur landaðu í Runavík í gjár
26. Mar 2014 - 22:43
Onnur tíðindi: Rókur og Lerkur landaðu til Faroe Origin í Runavík í gjár. Teir høvdu tilsamans...
les meir
Fiskur hagreiddur og fermdur á rættan hátt
03. Apr 2014 - 11:07
Tey flestu skipini, sum koma av Flemish Cap eru í júst somu støðu sum...
les meir
Líðhamar og Kallanes góðan túr
03. Apr 2014 - 09:41
Útróður: Tað gongur framvegis væl hjá útróðrarbátunum. Í gjár vóru tveir úti hóast harðan streym og...
les meir
Nolsø Shipping skrásett eitt skip aftrat í FAS
02. Apr 2014 - 11:37
Onnur tíðindi: Felagið Sp/f Nolsø Shipping, ið longu eigur 5 skip, ið eru skrásett í FAS, hevur...
les meir
Norskur oljuleki undir føroyskum flaggi
01. Apr 2014 - 11:17
Onnur tíðindi: Eitt av skipunum í FAS-skipanini er ákært fyri oljuleka innanskerðs í Noregi.Norlines-skipið ”Sunnmøre”, ið er...
les meir
Tróndur í Gøtu og Christian í Grótinum landa í Fuglafirði
01. Apr 2014 - 09:11
Landingar: Christian í Grótinum og Tróndur í Gøtu koma á Fuglafjørð við ávikavíst 1.800 og 400...
les meir
Myndir: Springaraflokkur á Kollafirði
31. Mar 2014 - 15:08
Myndasavn: Um gott 13 tíðina í dag kom ein lítil springaraflokkur inn á Kollafjørð, springararnir...
les meir
Upp undir lúkurnar av góðum toski
31. Mar 2014 - 10:02
Landingar: Fiskaklettur landar í morgun 31 tons av toski til NFCS og skiparin letur sera væl...
les meir
Eysturbúgvin og Vesturbúgvin fara nú á gulllaksaveiðu
31. Mar 2014 - 08:46
Fiskiskapur: Partrolararnir Eysturbúgvin og Vesturbúgvin landa til Barðið í Havn í morgun, teir hava tilsamans 220.000...
les meir


text:
Tíðindi
Brúgvin við Streymin
12. Mar 2013
Ein av fyrstu døgunum verður farið undir at gera klárt at umvæla føturnar til brúnna um Streymin. Fyrsti liður í hesum arbeiði verður at leggja...
les meir
Vatntunnilin frá Skála til Blásenda
07. Mar 2013
Arbeiðið at bora vatntunnilin frá Skála til Blásenda fyri SEV er nú komi somikið áleiðis, at bert er eftir at taka borimaskinuna út...
les meir
Sambýlið fyri sálarsjúk komið ígongd
05. Mar 2013
Arbeiðið at gera heim fyri sálarsjúk er byrjað. Annika Olsen, landsstýrismaður í heilsumálum, kundi seta spakan og skuffuna í 12. februar 2013. Aftaná...
les meir
Siri í Noregi
04. Mar 2013
Arbeiðið í Honningsvåg í Noregi er í gongd, og tað gongur væl. Byrjað varð fyrstu viku í januar í ár og endar seinast...
les meir
Vága Floghavn
24. Nov 2011
Arbeiðið at leingja Vága Floghavn er um at verða liðugt. Seinasta hond verður lagt á asfaltarbeiðið, soleiðis at vøllurin kann takast í nýtslu 03....
les meir
Royndarkoyring av ljósum - Vága Floghavn
06. Sep 2011
Arbeiðið at leingja Vága Floghavn gongur støðugt framá. Mánakvøldið 05. septembur varð partur av nýggju ljósunum royndarkoyrd fyri fyrstu ferð. Tað vóru ljósini ímótið...
les meir
Sveinaroynd á Tekniska skúla
15. Jun 2011
Mikudagin 22. juni 2011 fekk Brandur Hansen prógv frá Tekniska skúla, tá hann varð liðugur við sveinastykkið. Brandur er í læru sum...


text:
Hydrogen
Hydrogen (latín hydrogenium, úr grikskum ὑδpo- hydōr- "vatn", og -Yevής, -genēs, "framleiðari", upprunaliga "upphav"; symbol H), er eitt frumevni, ið hevur atomnummar 1 í skeiðbundnu skipanini. Á føroyskum verður evnið eisini nevnt vetni av upprunaheitinum, sum meira neyvt kundi verið umsett vatnupphav. Latínska heitið kemur av, at hydrogen er annað av teimum báðum frumevnunum í vatni. Almenna danska heitið er hydrogen, men heitið brint verður eisini brúkt. Hetta seinna navnið kemur av, at hydrogen brennir væl.
Hydrogen er gass við atmosferiskt trýst og vanligan hita. Frítt hydrogen finst sum hydrogenmýl, H2. Hydrogen er eldført; saman við oxygeni gevur tað vatn, H2O.
Hydrogen H finst í trimum isotopum:
- Stabilt protium ("vanligt hydrogen") (1H) med einari nukleon; einari proton. Hetta er einasti isotopur uttan neutron.
- Stabilt deuterium D (2H) við tveimum nukleonum; einari proton og einari neutron. Verður eisini nevnt tungt hydrogen.
- Radioaktivt tritium T (3H) við trimum nukleonum; einari proton og tveimum neutronum. Verður eisini nevnt supertungt hydrogen.


text:
Rannvá Djurhuus Carlsson
Rannvá Djurhuus Carlsson (fødd 23. mai 1995) er ein føroysk ítróttakvinna, badmintonleikari og fótbóltsspælari. Hon hevur vunnið gull, silvur og bronsu fyri Føroyar á Oyggjaleikunum 2013 á Bermuda. Í fótbólti hevur hon spælt nakrar dystir fyri føroyska U17 landsliðið. Tað er tó badminton, hon er mest kend fyri.
Innihaldsyvirlit
Lívsleið innan ítrótt[rætta | rætta wikitekst]
Oyggjaleikir 2017[rætta | rætta wikitekst]
Rannvá luttók innan badminton á Oyggjaleikum 2017 fyri Føroyar.
- Bronsu í badminton í einmansleiki hjá kvinnum
- Bronsu í badminton í blandaðum tvímansleiki saman við Niklas Eysturoy.[1]
Oyggjaleikir 2015[rætta | rætta wikitekst]
Rannvá luttók innan badminton á Oyggjaleikum 2015 fyri Føroyar.
- Gull í badminton í einmansleiki hjá kvinnum
- Silvur í badminton, liðkapping, saman við Benjamin Gunnarstein, Niclas H. Eysturoy, Aksel Eli Poulsen og Brynhild Djurhuus Carlsson
- Bronsu í badminton í tvímansleiki hjá kvinnum
Oyggjaleikir 2013[rætta | rætta wikitekst]
- Gull í badminton í blandaðum tvímansleiki - saman við Niclas Eysturoy[2]
- Silvur í badminton, tvímansleiki hjá kvinnum - saman við systrini Brynhild Carlsson, tær vunnu semifinaluna 2-1 móti Guernsey og taptu 0-2 í finaluni móti Isle of Man
- Bronsu í badminton, einmansleiki hjá kvinnum
Føroyameistari[rætta | rætta wikitekst]
- 2015 - Gull í einmansleiki, kvinnur[3]
- 2014 - Gull í einmansleiki, kvinnur
- 2013 - Gull í einmansleiki, kvinnur[4]
- 2013 - Gull í tvímansleiki, kvinnur, saman við Brynhild D. Carlsson
- 2013 - Gull í blandaðum tvímansleiki saman við Aksel Poulsen
- 2012 - Gull í einmansleiki, kvinnur[5]
- 2012 - Gull í tvímansleiki, kvinnur
- 2012 - Gull í blandaðum tvímansleiki saman við Aksel Poulsen
- 2010 - Gull í einmansleiki, kvinnur
- 2009 - Gull í blandaðum tvímansleiki
Keldur[rætta | rætta wikitekst]
- ↑ islandgames2017results.com - Badminton - Mixed Doubles
- ↑ Natwestislandgames2013results.com
- ↑ in.fo - Her er beinleiðis frásøgnin frá Kontrast FM, skrivað hevur Neli Heldarskarð 11.04.2015 (15:50)
- ↑ Bsf.fo, FM 2013
- ↑ Bsf.fo, FM 2012


text:
Áhugaverdar heimasíður
Áhugaverdar heimasíður um prostatakrabba í Norra og í Danmark
At liva við krabbameini: Endurmenning
Føroya Felag Móti Krabbameini hevur gjørt eina kanning, sum er fyrsta kanning av sínum slag í Føroyum um, hvussu tað kennist at liva við krabbameini.
Skeið í húð og andlitsrøkt 2. september 2008
”Look good feel better” Skeið fyri kvinnur við krabbameini. Skeiðið er ókeypis. Føroya Felag Móti Krabbameini skipar fyri skeiði í andlitsrøkt, og at
4men stuðlar Føroya Felag Móti Krabbameini
Føroya Felag Móti Krabbameini ætlar í ár at varpa serligt ljós á menn og krabbamein. Í hesum sambandi fegnast vit um nýggja stuðulsavtalu millum fela
Tilboð til børn hjá sjúkum foreldrum
Aftur í vetur skipar Føroya Felag móti Krabbameini fyri samtalubólkum fyri børn, ið hava foreldur, sum eru rakt av krabbameini.
Fyrilestur um húðkrabba og móðurmerkjakrabba
Føroya Felag móti Krabbameini varpar í komandi viku ljós á húðkrabba og móðurmerkjakrabba. Hetta verður gjørt við almennum tiltaki á parnassinum á Ho
Roykibann ger stóran mun
Føroya Felag Móti Krabbameini fegnast um, at roykibann á almennum støðum nú er sett í gildi í Føroyum. Royking og passiv royking eru sjúku- og krabbam
Kunnandi fundur fyri menn
Tað møttu yvir 100 menn upp til kunnandi fundin um menn og krabbamein á Hotel Hafnia 28. mai 2008.
Njót sólina við fyriliti
Nú skínur sólin bjarta, og tað hevur hon gjørt til okkara stóru gleði síðani tíðliga í apríl. Sólin er lívgandi, sum hon altíð hevur verið, og gevur o
Føroyskt krabbameinshagtøl
Hans Storm, yvirlækni hjá danska Kræftens Bekæmpelse og umboð hjá norðurlendska NORDCAN verkætlanarbólkinum, eru í Føroyum og leggja nýggj krabbameins
Sólarmamman sløkti sólina
Jólaaftanskvøld 2003. Dunnuroykur og jingle bells. Møðgurnar, tvær vaksnar gentur og mamma teirra standa í baðiverilsinum og gera seg klárar til jólah
Krabbamein: Kvinnur onga atgongd
Mikukvøldið 28. mai skipar Føroya Felag Móti Krabbameini fyri kunnandi fundi um menn og krabbamein. Tiltakið er bert ætlað monnum.
Skeið í húð og andlitsrøkt
Felagið bjóðar kvinnum, sum eru raktar av krabbameini á skeið í húð, andlitsrøkt og at leggja make-up, soleiðis at tær kunnu fáa hugskot og nýggjan íb
Hugnaløta fyri kvinnur
Bólkurin fyri kvinnur, sum hava ella hava havt krabbamein í undirlívi, fer nú aftur at hittast til prát og hugnaliga samveru.
Stuðul til gransking
Norðurlendski felagsskapurin NCU stuðlar gransking í krabbameinskostnaði.
Fyrilestrar um bróstkrabba
Í sambandi við norðurlendska ráðstevnu um bróstkrabbamein 19. - 21. september 2008 vil Bót til Bata og Føroya felag móti krabbameini bjóða starvsfólki
Aðalfundur
Aðalfundurin hjá Føroya Felag Móti Krabbameini var í Listaskálanum týskvøldið 15. apríl kl. 19.00
Menn fáa eisini krabbamein
Føroya Felag Móti Krabbameini ætlar komandi árið at varpa ljós á menn og krabbamein.
Fyrilestur fyri foreldur, sum hava mist barn og avvarandi
Hóskvøldið 10. apríl 2008, bjóðar Synergi til ókeypis fyrilestur við Dr. Atle Dyregrov undir heitinum “At missa eitt barn – sorg í familjuni.”
Hugnaløta fyri kvinnur
Týskvøldið 8. Apríl 2008 kl. 19 verður hugnaløta fyri kvinnur, sum hava ella hava havt krabbamein í undirlívinum.


text:
Eftir flotta sigurin á AB í dag mugu vit bara staðfesta, at tá tað koyrir hjá okkum, koyrir tað ótrúliga væl. Eftir eitt korter kundi Rúni Gaardbo sagtans havt bríkslað av. At frensarnir so sluppu at minka um munin og hartil hava eina roynd á tvørtræið, kunnu vit mest takka okkum sjálvum fyri.
Veðurforsøgnirnar vóru ikki blíðar, men hóast tað var kalt, vóru umstøðurnar annars bara fínar til Effodeildarbólt úti í Vika í dag. Fýra mál fingu vit eisini at ganga heim uppá, so tað var bara fínasta slag.
Símun Samuelsen legði fyri longu í øðrum minutti. Dagsins maður, Fróði Benjaminsen, sendi Jógvan Skeel avstað í høgru síðu við frálíkari sending. Hann var ikki smæðin, men smeyg sær móti baklinjuni og sendi ein millimetur góðan bólt tvøtur um til Símun, sum í fríðari støðu sendi bóltin í málið.
Tíggju minuttir seinni var aftur mál og uppskriftin var mest sum tann sama. Frálíki Bárður Olsen setur álop ígongd til Fróða sum hesuferð sendur Jógvan Róa avstað. Hann takkar fyri og spælur aftur til Bárð, 2-0
Lítla løtu seinni punkeraðu vit dystin. Christian sendur eitt gott horna innfyri og hægstur er Gunnar Haraldsen ið elegant skallar bóltin í málið og okkum á sigurskós.
Nakað eftir hálva tíman bjóða vit AB inn aftur í dystin. Ivasemi í vinstra verjuparti ger at Jónas Stenberg í friari støðu sendur eitt hart innlegg inn ímillum vinir og fíggindar. Keita er á rætta staðnum og sendur bóltin í málið.
Vit høvdu nakrar góða støður eftir hetta. Eitt nú varð Andrew feldur í kriminella økinum, men Rúni dugdi einki galið at síggja, so spælið helt áfram.
Símun og Fróði spældu væl saman beint fyri hálvleik, men tíverri fór royndin út til horna. So hendi ikki meir og bríkslað var til hálvleiks.
Seinni hálvleikur koyrdi eisini mest í lágum geari. Jógvan Skeel royndi seg við langskoti og Símun skjeyt væl yvir eftir horna. Christian kom eisini i góða støðu, men skotið fór beint á Símun Rógva í AB-málinum.
Vertirnir høvdu nakrar góðar royndir eitt korter fyri leiklok. Fyrst kom Jógvan Rói væl aftur tá Sorin Anghel mundi komið í góða støðu. Eina løtu seinni átti Martin Midjord at fingið meira burturúr, tá enn ein verjuvilla endaðið við at hann kom í góða skotstøðu. Royndin fór skammiliga langt við síðuna av.
Beint aftaná brast frálíka skotið frá Bjarta Kjærbo á tvørstongina og niður í svørin og út í spæl aftur. Hasin átti at sitið. Fyri so vítt hevði frálíka skotið væl uppiborið at farið í mál.
Enn ein støða uppstóð í AB-brotsteiginum eftir horna og okkara menn vóru á einum máli um at AB-verjuleikari brúkti hondina at hjálpa sær við. At Anghel heldur ikki fekk brotsspark nakað seinni, ti hann skuldi verða illa viðfarin í okkara brotsteigi, var nú ikki so løgið tá hinar støðurnar ikki góðu nakað. Men helst hava argjamenn havt grein í sínum málið, um teir ilskast inn á hasa støðuna.
Fróði fekk síðsta møguleikan tá hann hegisliga bleiv sendur avstað. Tíverri var hann ikki nóg neyvur og royndin at snýta Símun Rógva Hansen miseyðnaðist og rann út í einki. So hendi ikki meira og Rúni Gaardbo takkaði fyri seg og bríkslaði dystin av.
Ein frálík løta á Argjum var at enda komin og vit fóru heim aftur við trimum frálíkum stigum. Nú verður friður eina løtu meðan landsliðið ferð til Eysturríkis.
Næsti dystur okkara verður í Gundadali skírishósdag, 28. mars kl. 18.00, tá føroyameistararnir koma á vitjan. Tað er so ein onnur uppgáva sum vit gleða okkum almikið til. Takk fyri ein fínan sigur og hjartaliga til lukku til okkum øll somul.
KOYR Á, HB !!!!


text:
SØLUTORG
-
Jørð í Skopun tilsølu (1)Matr. nr 566a verður hervið lýst tilsølu. Áhuga kunna venda sær til Advokatvirkið, Hans Trygva Teirin, adv. tlf. 225045 ella pr. mail teirin@advokatvirkid.fo
-
Leysafæ og myndir til sølu (4)Myndir og leysafæ til sølu. Áhugaði kunnu venda sær til sigrid@advokatvirkid.fo ella á tlf. 31 21 71.
-
Hús í Tórshavn til sølu (3)Við hesum verður sethúsaognin matr. nr. 727h, Láarvegur 12, 100 Tórshavn lýst til sølu. Húsini eru bygd í 1974. Í kjallarahæddini er fýrrúm, 3 kømur og brúsa við bað og í ovaruhæddini er gongd, køkur, 2 sovikømur og bað og wc. Prísuppskot kr. 3.000.000,00 ella hægsta boð yvir nevndu upphædd. Áhugaði kunnu venda sær til sigrid@advokatvirkid.fo ella á tlf. 312171.
-
Traðir í Tórshavn til sølu (1)Um hóskandi boð fæst verða traðirnar matr.nr. 1345a, 1346a og 1347 a, Tórshavn seldar. Samlaða víddin er góðar 29.000 m2. Góðkend útstykkingarætlan er gjørd fyri traðirnar, sum liggja í A1 økið í galdandi byggisamtykt. Traðirnar liggja omanfyri Villingardalsvegin í sera friðaligum og veðurgóðum øki við frálíka góðum útsýni yvir Havnina. Stutt er at ganga oman til Gundadal og miðbýin.


text:
Hvørki Helgi Dam Ziska ella Rógvi Egilstoft Nielsen gjørdu hol í sjógvin í norðurlandameistarakappingini í talvi í svenska býnum Vaxjø, sum endaði í dag. Hvørgin rakk kravda setninginum, og báðir missa burtur av sínum altjóða styrkitali.
Helgi var styrkismettur nummar trý av teimum 73 telvarunum í almenna bólkinum, men endaði nummar tíggju. Hann fekk seks stig av níggju møguligum, og endaði javnur við seks øðrum í røðini frá nummar 7 til 13.
Helgi hevði styrkitalið 2544, men avrikið í hesari kappingini verður mett til 2467. Helgi missur fimm ratingstig. Sveiggini tóktust í so stór í hesi kappingini, og botnstøðið í lægra lagi. Tað mundi koma honum eitt sindur dátt við, at hann tapti fyri tveimum altjóða meistarum við útivið hundrað ratingstigum færri enn hann.
Besta einstaka avrikið mundi vera sigurin í gjár á stórmeistaranum Alex Smith, sum er nummar 8 í Svøríki. Í síðsta umfari í dag telvaði Helgi remis móti stórmeistaranum Allan Stig Rasmussen, sum hevur verið danskur meistari fýra ferðir – seinast í 2014 – og sum í løtuni er nummar fýra í Danmark.
Eitt sindur óvæntað vann íslendski veteranurin Jóhann Hjartarson kappingina. Hann var í toppform og fekk 7½ stig. Hann og fremsti svenski telvarin, Nils Grandelius, endaðu javnir í oddanum, men Jóhann Hjartarson, sum var styrkismettur nummar fýra, vinnur eftir fínteljing.
Norðurlandameistarin í fjør, Erik Blomqvist úr Svøríki, sum var styrkismettur nummar tvey, endaði nummar 16.
Helgi og Rógvi tørna til aftur longu í aðru viku. Tá byrjar sterk altjóða talvkapping í Kollafirði.